W Radzionkowie na Banhowie
W Radzionkowie na Banhowie postawili rusztowanie.
I już tam z samego rana pora chopow wlazło na nie.
Jedyn facet (chyba szef) łaził durś i coś tam mierzył.
Za nim stoło jeszcze dwóch; mie sie zdowo, że malyrzy.
Z boku stoł tam jeszcze jedyn, wyglondoł jak stary majster
Pomału miyszoł coś w bani, wyglondało to jak klajster.
Jak tyn szef już śloz blank na doł, to zostoł wprost zapytany.
Co je grane ? Powiydz Pan ! Ano nic ! Banhof bydzie odnawiany.
Dwóch malyrzy z góry na doł rolkami ściana sztrajchujom,
a tyn majster miyszo klajster, aże ptoki sie dziwujom.
To, że majster miyszo klajster, bo łon takie mo zadanie.
Jak ta ściana bydzie fertig, bildbord przilepi na ścianie.
Jak na wieży pizło dziesiyńć, łopuścili rusztowanie.
Wszyscy mieli przeca głod, to zrobili se śniodanie.
W tym czasie kasik z południa, chyba spod samiuśkich Tater
Wszysko sie tak zakurziło, bo zaczon duć mocny wiater.
A z banhofu, z posiedzynio wracoł właśnie Birgemajster,
Wtym z góry prosto na gowa spod mu kibel i tyn klajster.
Tyn nasz biydny Birgemajster placnył gymbom fest na gleba.
Kupa luda sie zleciało; Co sam robić teroz trzeba ?
Przijechało pogotowie, gowa z kleju łobciyrajom,
a potym już do karetki gibko rajń chopa wciskajom.
Farorz przilecioł porzykać, tyn tu, z tukejszyj parafii.
Ło mój Boże ! Jo Wom godom. To je chyba sprawka mafii.
Eee tam ! Niy wyglondo to na mafia; godo pomocnik kancelisty.
Wetna sie jo ze wszyskimi, że to były terorysty.
W tym nadjyzdżo zza zakryntu wielkie, czorne BMW-u
Wyłazi z tyj limuzyny szofer, no a za nim jeszcze dwóch.
Łoglondajom cołki Banhof i patrzom na rusztownie,
cosik mierzom i macajom, łobliczajom, włażom na nie.
Potym w takim rubym hefcie cosik gynsto naszkryflali.
Powołali tyż trzech swiadków i podpisać im kozali.
Poczekali, aż brygada posprzonto z tego kleju szpajza
Wszyskich ich tyż przesuchali, a majstra wziynli na rajza.
Jak w gazecie regionalnyj wszysko dokładnie łopisali
Łokazało sie, co malyrze przpisow BHP niy przestrzegali.
Bezto szefa tamtyj firmy i tych trzech jego boroków,
skozali wyrokiem sondu w zawieszyniu na poł roku.
Z tego morał taki płynie: Jak włazisz na rusztowanie,
to sie przedtym fest ubezpiecz, cobyś mog ściepywać banie !
Autor: Józef Szczygieł
pol_Latn pol_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn pol_Latn pol_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn pol_Latn szl_Latn pol_Latn szl_Latn pol_Latn szl_Latn szl_Latn pol_Latn szl_Latn szl_Latn pol_Latn szl_Latn szl_Latn szl_Latn